                                     Беларускае вяселле

 Ход мерапрыемства 
Гучыць запіс песні “Хлеб ды соль” (ансамбль народнай песні “Бяседа”). На фоне музыкі выходзяць вядучыя ў нацыянальных строях з хлебам-соллю на ручніку і пачынаюць свята. 
1-ы вядучы. 
На ручніках, расшытых пеўнямі, 
Хлеб-соль падносім для гасцей. 
Вядзём за стол, каўшамі пеннымі 
Частуем брагай пагусцей. 
I не хаваем − дзе падзенешся? – 
Сваіх пачэсных мазалёў. 
А трэба − крошкаю падзелішся: 
Лепш сто сяброў, чым сто рублёў. 
Спіной не гнуліся жабрацкаю… 
І хоць шукаем свой мазоль. 
Мы дзелім хлеб рукою брацкаю, 
І любяць нас, і ў гэтым – соль! 
2-і вядучы. 
Я звычай маці сваёй зберагаю, 
Усіх гасцей хлебам-соллю вітаю. 
Кожны з вас будзе ўсмешкай сагрэт, 
Калі ласка, прыміце наш хлеб. 
Вядучыя кланяюцца гасцям і падносяць хлеб-соль на ручніку. 
3-і вядучы. Хлебам-соллю мы сустракаем сёння вас, нашы пачэсныя госці і запрашаем на вяселле.
2-і вядучы. Хай на скрыпках, цымбалах музыкі зайграюць, 
А чароўныя гукі хай гасцей нам збіраюць, 
Хай дзяўчаткі-кабеткі звонка песні спяваюць, 
На зямлі беларускай зноў вяселле спраўляюць. 
Так гулялі раней, хай жа вернецца зноў! 
Маці. Добры дзень, любыя. Заходзьце, калі ласка. Дзякуй вам, даражэнькія, што прыйшлі. Ну, дачушка, трэба да шлюбу збірацца. Хутка жаніх прыедзе. 
Вядучы 1. 
Суборная суботачка настала. 
Наша Аленачка ўсіх дзевачак сабрала. 
А сабраўшы, у радок саджала. 
Сама села, усіх дзевачак пасадзіла, 
Скланіла яна галовачку найніжэй, 
Сваей мамачцы, сваей родненькай найніжэй, 
Бо яна ў яе за ўсю радзінку наймілей. 
Дружкі. Ляцелі гусачкі цераз сад, 
Махнулі крыльцамі на ўвесь лад. 
Пара табе, Аленачка, на пасад. 
1-ы вядучы. Пасад. Перш чым садзіць дзяўчыну на пасад, бацька ўносіў у хату, дзе сабраліся сяброўкі нявесты, дзяжу, у якой мясілі хлеб, і ставіў яе пасярэдзіне хаты ці перад кутнімі абразамі. Такую дзяжу накрывалі паверх века ручніком. 
Аповед вядучага дэманструецца ўдзельнікамі вяселля. 
Дзяўчына (да Аленачкі). 
Дзе ж, Аленачка, твой родны брат? 
Хто ж цябе завядзе на пасад? 
На шчаслівенькае месцечка, 
На залатое крэслічка? (Маладая гукае брата). 
1-ы вядучы. 
Яснае сонца калясом ідзе раненько! 
Да брат сястру на пасад вядзе раненько! 
Ён яе вядзе ды спыняе раненько! 
Да брат сястру праўду пытае раненько: (брат звяртаецца да сястры) 
Брат. 
Ды хто ж табе наймілей, найлюбей, раненько? 
Сястра. 
Род, брацейко, наймілей, найлюбей, раненько! 
1-ы вядучы. 
Затым брат браў сястру за руку і, абвёўшы вакол дзяжы, прасіў: 
Брат. 
Благаславіце, татка і маці, 
Сястру на пасад саджаці! 
1-ы вядучы. 
Бацькі, як таго патрабавалі звычаі, адказвалі: 
Бацькі (разам). 
Бог благаславіць, 
А бацька і маць вяліць! 
Такое благаславенне паўтаралася тры разы. 
Нявеста. Братка, я ўся дрыжу. 
Брат. 
Ты ж ідзеш не за мядзведзя. 
Лепш садзіся на дзяжу (дзяжа накрыта ручніком). 
Садзіся, сястрычка, на мяккую воўну, 
Хай будзе і шчасця, і радасці поўна. 
Наша Аленка на пасад ідзець… 

Дзяўчаты выносяць столік, на ім шчоткі, грабяні, заколкі; па чарзе расчэсваюць і заплятаюць валасы, надзяваюць вянок. Гучыць песня “Звіняць, звіняць звончыкі…” (ансамбль “Бяседа”). Чуецца музыка і гоман удалечыні, звіняць званочкі. Дзяўчаты гавораць: “Едуць! Едуць!” На сцэне з’яўляецца жаніх, яго дружына. Наперад выходзіць сват. Дружкі выносяць у дзверы стол. Маладую хаваюць. 
Дружкі. 

Чаго ты, малойчык, прыехаў? 
Мы табе дзевачкі не дадзім! 
Мы табе дзевачкі не дадзім, 
Мы тваёй паходкі паглядзім. 
Мы табе ганьбачкі тры дадзім: 
А першая ганьбачка − конь малы, 
Другая ганьбачка − сам стары, 
Трэцяя ганьбачка − п’яніца. 

Сват. 

Прыехалі мы да вашага двара, 
Шукалі дзявіцу-куніцу 
Для нашага хлопчыка-малойчыка. 
Нявеста нам вельмі трэба, 
Але каб вочы сінія, як неба, 
Каб ручанькі, як у лябёдушкі крылы, 
Каб вясёлая была і спраўна рабіла. 

Свацця. 

Многа ты, сваточак, хочаш, вядома, 
Але адкажу: ёсць у нас такая дома, 
Ды дорага яна каштуе, 
А мо, сват, і не пашкадуеш? 

Сват. 
Ды прашу ў вас не бясплатна. 
Вось наш жаніх, у яго розуму багата. 
Падыдзі, Ян, пакажыся сватам, 
Глядзіце − прыгажун, а які ў яго стан! 
Каштуе жаніх немалыя грошы, 
Ён рахманы, з нявестай будзе харошы. 
Тавар на тавар абмяняем, 
Яшчэ мёду збан зверху прыбаўляем. 

Дружкі. 

Як казалі, так і ёсць: 
Вялікія вочы, доўгі нос. 
Бруха, як начоўкі, − чуць унёс. 
Чаму, Аленачка, не ўглядалась, 
За чым жа ты пагналась? 
1-я дзяўчына. 
Наша Аленка − ягадка, 
Ваш Янка − калодка. 
2-я дзяўчына. 
Наша Аленка − мілы дзень, 
Ваш Янка − гнілы пень. 
3-я дзяўчына. 
Казалі, Янка вельмі харош, 
А ў яго ж доўгі нос. 
4-я дзяўчына. 
Рыжыя бровы, як у каровы, 
Рыжыя вусы, як у лісы, 
А нажышча, як качаржышча. 
Усе разам. Не аддадзім Аленку! 
Хлопцы. Ды што ж нам зрабіць, каб Аленку забраць? 
1-я дзяўчына. 

А ў свата з кішэні пірог точыцца, 
I нам яго хочацца. 
Калі нам яго не дасі, 
То і сам не з’ясі. 
Сабакі цябе пераймуць, 
З кішэняй пірог адарвуць. 

2-я дзяўчына. 

Ты ж, маладзенькі Янка, 
Ці любіш нашу Аленку? 
Калі любіш − дык дары пірог, 
А не любіш − дык уцякай за парог. 

Дружка маладога. 
Дам вам за Аленку сена вязанку 
I яшчэ ў прыдатку бобу лапатку, 
Медзі ў ручку, рабую сабаку Жучку. 
Дзяўчына. 
Давай, дружка, паболей медзі ў ручку 
I пакінь сабе сваю сабаку Жучку. 

Дружкі маладога перадаюць дзяўчатам вялікі пірог, загорнуты ў ручнік, бутэльку і сыплюць цукеркі, абаранкі, грошы. Дзяўчаты выводзяць маладую за ручнік. Як магічны сродак маладая цягне за сабой завязаны ручнік на руцэ, каб сяброўкі хутка выходзілі замуж. 
Гучыць фонавая музыка. 
Сват. 
Дом гасцінны, пір гарой, 
Музыкі цешаць гасцей ігрой. 
Панове музыкі, прашу не іграць – 
Будзем мы Аленку благаслаўляць. 
Дай Божа ў добры час пачаць, 
А ў злы памаўчаць. 
Родныя бацька і маці, станьце на пастаці, 
Дайце рады свайму дзіцяці ды шлюб прыняці, 
Век векаваці, гора не знаці, 
Дабро нажываці ў добрым здароўі, 
Вясёлым жыцці, сабе на радасць, людзям на ўцеху. 
2-і вядучы. Наступіў адказны момант – выпраўляць маладых пад вянец. Бацькі засцілалі пасярод хаты ручнік, бацька запальваў грамнічную свечку, маці брала ў адну руку невялічкі абраз, пакрыты ручніком, які лічыўся заступнікам роду і сям’і, побач на стуле ставілі невялікую пасудзіну – гаршчок ці міску з асвянцоным у царкве зернем, у якое дасыпалі і тое зерне, якім дзяўчына ў час сватання напаўняла сватнюю бутэльку, і клікалі маладых стаць “на ручнічок”. 
Аповед вядучага дэманструецца ўдзельнікамі вяселля. 
Маці. А зараз станьце на ручнік. У народзе кажуць: “На ручнік стаць – век адзін аднаго кахаць”. 
Абрад суправаджаецца музычнай кампазіцыяй “Туман ярам”. Калі спяваюць: “А я з табой на ручнік стану”, маладыя становяцца на ручнік. 

Маладыя станавіліся на ручнік і, нізка пакланіўшыся бацькам тройчы, пыталіся спачатку ў маці: “Дазвольце, мама, пад вянец ехаць”, на што тая адказвала: “Бог дазволіць!”, пасля таксама тройчы маладыя звярталіся да бацькі: “Дазвольце, тата, пад вянец ехаць”, на што і той адказваў: “Бог дазволіць!”, і, нарэшце, такое ж траістае благаславенне на просьбу маладых: “Дазвольце, добрыя людзі, пад вянец ехаць” давалі госці. Маладых абводзілі тры разы, абсыпаючы іх жытам. Атрымаўшы благаславенне бацькоў і “радзіначкі” на вянчанне, маладыя тройчы цалавалі абраз на ручніку і выходзілі з хаты ў двор. Маці ў гэты час перадавала абраз святога ў рукі бацьку, а сама брала пасудзіну з зернем і, ідучы следам за маладымі, “абсявала іх жытам”, калі яны праходзілі парог хаты, “каб іх доля была добрая”. 
Бацькі (разам). Бласлаўляем вас, дзеткі, на ўсё добрае, а на благое самі навучыцеся. 
Госці. У добры час! У добрую гадзіну! На доўгі век! На Аленчына шчасце! 
Маладыя з гасцямі едуць да вянца. Бацькі прыбіраюць сталы да застолля. Гучыць запіс песні “Вяселле” (ансамбль народнай песні “Бяседа”). 
1-ы вядучы. 

Па дарогах Беларусі, 
Дзе расце ў барах ажына, 
Дзе ў брадах бялеюць гусі. 
Мчыць вясельная дружына. 

Тупацяць гнядыя коні. 
Аж лісцё спадае з дуба. 
Мчыць вяселле, як пагоня. 
Са святой царквы, са шлюбу. 

Колькі жартаў, колькі смеху 
У вясельным, у картэжы! 
Песні сыплюцца, як з меху, 
Чуць, напэўна, у Белавежы. 

Нікне шоўкава травіца 
Ад язды, нібы ад грому, 
І картэж, каб не блудзіцца, 
Едзе к цесцеваму дому. 

І маладыя сходзяць з брычкі, 
За імі крочаць дзве сястрычкі. 
Падносяць вэлюм беласнежны. 
Падол трымаючы належна. 

Ідуць яны, як муж і жонка, 
Вакол кідаюць грошы звонка. 
Люд ловіць зубрыкі рухава, 
На іх зубрыная выява. 

Гатова брама да суботы, 
Наўсцяж адчынены вароты. 
Дзе па баках стаяць бярозы. 
Па клёнах льюць нібыта слёзы. 

Паміж бярозаў стол кляновы, − 
Страчаць гасцей, казаць прамовы. 
А маладым забаўна трошкі – 
На ногі ім ляцяць валошкі. 

Страчаюць іх бацькі на ганку, − 
Дачку Алёну, зяця Янку. 
І не скупяцца на закуску, 
Даюць хлеб-соль па-беларуску. 

Вясельны картэж з песнямі заходзяць у хату, госці маладых абкідаюць цукеркамі, грашыма, кветкамі. Бацькі сустракаюць на парозе хаты з хлебам-соллю на ручніку. Дзеянне ўдзельнікаў суправаджае баяніст. 
Свацця. Гаспадары дарагія, просім вашага дазволу ўвесці маладых у дом хлебасольны. 
Бацька. Даўно чакаем. 
Маці. Прыміце каравай з рук бацькоў і ў шчасці жывіце аж да сотні гадоў. 
Маладая прымае хлеб-соль, перадае яго маладому. 
Свацця. У народзе існуе адно павер’е: каб жыццё дружна і шчасліва пражыць, маладыя павінны прайсці праз “вароты шчасця”. Сват са свахаю і гасцямі робяць з ручнікоў “вароты шчасця”. 

Сват. Мір вясёлы, дом асвятлёны! Браты-сястрыцы, красныя дзявіцы, добрыя маладзіцы! Госцейкі сабраныя, сазваныя, дальнія, бліжнія! Просім вашага дазволу − пад высокім вянцом, пад бацькоўскім крылом, за новымі сталамі – нашых маладых прывітаць, шчасця, долі пажадаць. 
Усе госці (разам). Вітаем, вітаем, шчасця-долі жадаем! 
Сват. 
Маладая жонка і прыгожа, і стройна, 
І гаспадар малады з гаспадыняй роўны. 
Палюбуемся на іх – перша пара маладых. 
Госці падтрымліваюць маладых траістым “Ура!” 
2-і вядучы. 

А сват, як сват, ён справу знае, 
Ён маладым жыццё яднае, 
І прымушае іх абняцца, 
Пры радаводах цалавацца. 
Два радаводы тут сышліся. 
Пасябравалі. Абняліся. 
І ручніком звязаўшы рукі 
З’ядналіся пад трубаў гукі 

За рукі ўзяўшыся два роды, 
Вакол іх водзяць карагоды. 
Так адбываецца яднанне 
За добры лад і за каханне. 

Сват злучае рукі маладых ручніком. 
Гучыць карагодная песня пад баян. Маладыя становяцца парай у круг, а ўсе прысутныя водзяць вакол іх карагод. 
Маці (маці з бацькам запрашаюць гасцей за стол і рассцілаюць на лаве ручнік маладым). Паважаныя госцікі! Запрашаем вас за сталы дубовыя, абрусы белыя, на бяседу прыветную ды вясёлую. Частуйцеся, калі ласка, усім тым, чым наша хата багата. (Маладых садзяць на “пасад” у покуці на рассцелены на лаве ручнік як сімвал яднання). Частуйцеся, госці, просім вашай мілосці, каб вы пілі, елі, вясёленька сядзелі, харошыя мыслі мелі, вясёлыя песні пелі. 
1-ы вядучы. 

Па просьбе свата, як дарадцы, 
Гуськом вясельнікі садзяцца. 
Канечне, у цэнтры маладыя, 
У іх пярсцёнкі залатыя. 

Сват. 
Сем гадоў пацеў, гэтае вяселле хацеў. 
Сем год на печы валяўся, на гэтае вяселле спадзяваўся. 
Пакуль за стол залез, дык увесь аблез. 
Бабы лён трапалі, кастрыцы ў рот папалі, 
Дайце квасцу піці, у роце памачыці. 
Дружка нявесты. 

Прыйшоў на вяселле наш сваток, 
Павязаўшы крыжам ручнічок... 
Нам казалі, сват наш вельмі харош, 
А ў свата доўгі, буслаў нос. 
А ў свата лыса галава 
ды казліна рыжа барада. 
Плавае па хаце, як таран, 
лыпае вачамі, як баран. 
Барадою сватка патрасе, 
Маладзіцам чарку паднясе. 
− Калі, сват, гарэлкі не дасі, 
Караваю трасцу ты з’ясі. 

2-і вядучы. 

Калі ў святліцы ўсё сціхае, 
Сват сямітраўкі налівае, 
Бацькоў запрошвае да столу. 
Усе падымаюцца наўкола. 
І маладых віншуе маці. 
Віншуе бацька ў роднай хаце: 

Бацькі. 

Мы, як вясны, вяселля чакалі, 
І, слава богу, − прычакалі. 
Каб шчасця мелі вы без меры. 
Жылі ў дастатку і ў даверы. 
Каб радавод наш прыбаўляўся. 
А зяць за іншымі не гнаўся. 

Сват. 

Маладажонаў я віншую, 
Бо сямітраўкі водар чую. 
Наліты чаркі ўсе кругом, 
Ці сямітраўкай, ці віном. 
Дык вып’ем чарку аж да дна 
Хай на карысць ідзе яна. 

Гучыць запіс песні “За маладых” (ансамбль народнай песні “Бяседа”). 
1-ы вядучы. 
Праходзяць хмельныя гадзіны. 
Святліца, быццам рой пчаліны. 
Сват прапануе – хоць ты трэсні! 
Для маладых прапець зноў песню.
 
Выконваецца народная песня“Беларуская хата”. 
Адзявалі нявесту ў бела-белае плацце, 
Упрыгожвалі вэлюм, запляталі вянок. 
І хавала слязіну, хвалявалася маці: 
Хай на радасць, на шчасце будзе ціхім дзянёк. 
П р ы п е ў: 
Беларуская хата на нявесты багата. 
Беларуская хата − колькі ў ёй прыгажунь: 
Самых пекных у свеце, быццам цвет у букеце, 
Сінявокіх вяснянак, працавітых красунь. 

I садзілі нявесту к жаніху, к маладому, 
Абсыпалі іх жытам і жадалі: “Сто год!” 
Каб нявеста ніколі не збягала дадому. 
Каб не згінуў, не звёўся маладых радавод. 
П р ы п е ў: 
I гулялі па тыдню беларусы вяселле, 
Аддавалі па дзесяць у замужжа дачок. 
I сыноў па дружыне, як заступнікаў, мелі, 
Так радня вырастала ў радзінны вянок. 
2-і вядучы. 

Як толькі песня суціхае, 
Сват сямітраўкі налівае. 
Але ў гэтую хвіліну, 
З парога свату чуць навіна. 

Дружкі (іранічна). 
Гэй, сваце вешчы, дадому едзь! – 
На тваю цешчу напаў мядзведзь. 
Сват. 
Мядзведзю гэта не даруецца, − 
Няхай ад цешчы сам ратуецца! 
1-ы вядучы. 

Сват вострых жартаў не баіцца. 
Сухім ён выйдзе з навальніцы. 
На языку блін не спячэцца, 
Ад жартаў сват не адрачэцца. 
Не, не скардзіцца вяселле. 
На тыдзень, пэўна, тут прыселі. 

Сват. 

Мілыя ягамосці, 
ці не пара нам размяць косці? 
Гэй, вясельныя музыкі! 
Рэжце лявоніху на ўсе зыкі. 
Выбірайце пары, хлопцы. 
І танцуйце, што ёсць моцы. 

Сваха. 

Хто радзіўся ў Беларусі, 
Лявоніху шпарыць без прымусу, 
Бо яна, як зёлкі мая, 
Маладосці прыбаўляе. 

Выконваецца народны танец “Лявоніха”. 
Вядучыя. 

Скачуць госці, як ніколі, 
Скачуць парамі да столі, 
Робяць жартам выкрунтасы, 
Пазбівалі ўшчэнт абцасы. 

Дружкі. 
Свацейка з Арэхава нядаўна прыехала. 
Зараз будзе частушкі пець, 
Нам на месцы не ўсядзець. 
Госці спяваюць 
частушкі. 
1. Мой мілёначак харош, 
Хоць за пазуху палож. 
Палажыла б за душу – 
Ды баюся – задушу! 

2. Не хадзіце дзеўкі ў лазню, 
Не хадзіце парыцца – 
Ад гарачае прыпаркі 
Пудра ўся адваліцца. 

3. Пастарайцеся дзяўчаты 
Усе канавы засыпаць, 
Бо такія хлопцы ходзяць, 
Што з канавы не відаць. 

4. Каля рэчкі я хадзіла, 
Дзе шумеў зялёны гай. 
А я Янку палюбіла, 
Ды не знала, што гультай. 

5. Не ідзіце, дзеўкі, замуж, 
Замужам нядобра жыць: 
Адна дзеўка выйшла замуж 
I штодзень дамоў бяжыць. 
6. Ой, у садзе грушкі-дзічкі, 
А мой жаніх невялічкі. 
Буду грушкі абіраць, 
Кавалера гадаваць. 

7. Баляць ручкі, баляць ножкі, 
Баліць сэрца й галава. 
Каб мілога не любіла − 
Здаравёшанька б была. 

8. Ды чаму ж мы ўсе танцуем, 
Ды чаму ж мы ўсе пяём? 
А таму, што Янку жэнім, 
Аленку замуж аддаём. 
Гучыць запіс песні “Вяселле віруе” (ансамбль народнай песні “Бяседа”). 
Маці. 

Закурыўся каравай 
Ды ў каморы стоячы, 
Вы танцуеце, гуляеце, 
А пра яго не дбаеце. 

Адзін з гасцей. Бацька, маці, благаславіце каравай несці! 
Бацькі. Бог благаславіць! 
Госць. Ці дазволіце каравай у камору схаваці ці на людзі раздаці? 
Маці. На стол падаваці, людзям раздаваці! 
Гучыць каравайная песня ў суправаджэнні баяніста. Дзверы адчыняюцца, у хату брат нявесты на ручніку ўносіць каравай і ставіць яго на стол, гаворачы: 
Брат. 

Нясу, нясу каравай з клеці, 
Сядзь сабе ды на покуці. 
Нясу, нясу каравай з клеці, 
На харошанькім месцы. 
Нясу, нясу каравай з клеці, 
Дай, Божанька, маладым жыці. 

Маці. 

Багаты, Алена, бацька твой, 
Зарадзіла пшаніца на ніве. 
Ды высокі сталы на дварэ, 
А вышэй каравай на стале. 

Сваха. 

А зараз мы пачнём прадстаўленне: 
Падарункаў вясёлых уручэнне. 
Гасцей шаноўных віншаванне, 
Сяброў старэйшых навучанне. 

1-ы вядучы. 
Не дрэмле сват, шукае слоўца. 
Бо гаварун ён і прамоўца. 
Сват. 

Паважанае спадарства! 
Спадары, спадарыні! 
Пачынаем дары-дарства 
Залатымі дарамі. 
Хто падарыць, паспяшае, 
Каравая атрымае. 

Свацця. У нашай маладой ёсць багаты вясельны каравай. Што ў гэтым караваі – ужо і сама не знаю: сямі палёў пшаніца, сямі крыніц вадзіца, дзесяці кароў масла ды яек паўтараста. Сама сеяла, сама пякла, сама гас¬цей гукала, каб каравай паспыталі, шчасця-долі пажадалі. 
2-і вядучы. 

Да стала падходзяць бацька, маці. 
Віншуюць зноў дачку і зяця. 
І сват ім чаркі налівае 
І караваем надзяляе. 

Сват. Ёсць у нашай маладой бацька, маці, што начэй не спалі, дачку гадавалі, дабру навучалі. Мы іх і вітаем, караваем надзяляем. (Дарэнне суправаджаецца музыкай). 
Бацькі (разам). Даруем вам павагі, каб не было і нам знявагі. 
Бацька. 

Дару вам прасніцу і верацёны, 
Каб позна не спалі, рана ўставалі, 
Добра працавалі. 
Каб быў хлеба кусок і дзяцей куток. 

Маці. 

Дару табе, дачушка, хустку. 
Ёй у непагоду можна атуліцца 
Старому ў дарозе. 
А маладзіцы − мяккаю, шырокаю, 
Зложанай удвая, 
Ахінуць ля сэрца дзіцяня. 

Брат. Дарую сад, у садзе грушы і слівы, каб вы заўжды былі здаровы і шчаслівы! 
Бацькі маладога (разам). 

Дорым зубрыкі, дукаты 
I жадаем шчаснай долі, 
Каб жылі-былі багата. 
Не забылі б нас ніколі. 

Нявеста адорвае ручнікамі бацькоў маладога. 
Хрышчоныя бацькі: 

Дарым беласнежны 
Ільняны сувой, 
Каб тайком не бегаў 
Малады к другой. 

Сват. А цяпер станавіся, радзіна, у адзін рад ды дары Аленачку, хто чым багат! 
Да маладых падыходзяць дружкі. 
Дружкі 

1-я. Дару я грошы і падарункі, 
На мядовыя пацалункі. 
Каб князёўна князю з жарсці 
Сто пацалункаў дала на шчасце. 

2-я. Дару, сяброўка-сястрыца, табе фартушок, 
Каб стан твой прыгожа абвіць, 
У бель чаромхі галаву мілога 
У забыцці на фартух палажыць. 

Госці. 
1-ы. Дарую бульбу ў падоле, каб было ў дзяцей застолле. 
2-і. Дарую гектар грэчкі, каб вяліся авечкі. 
3-і. Дарую лес, а ў лесе дубкоў. Колькі ў лесе дубкоў, каб столькі ў вас было сынкоў. 
4-ы. Дарую стог жыта, каб не была ніколі маладая біта. 
5-ы. Дарую стакан суніц, каб не хадзіў малады да другіх маладзіц. 
6-ы. Дарую мяшок медзі, каб дзеці былі, як мядзведзі. 
7-ы. Дарую мяшок гліны, каб праз год былі радзіны. 
8-ы. Дарую падарунак на чатыры канты, каб было чатыры сыны, і ўсе музыканты. 
Сват і сваха (разам). 

Мы дарым грошы, падымаем тост. 
Каб ішла сямейка ваша ў рост. 
Хай і двайняты, і трайняты 
Запаланяюць вашу хату. 

Нявеста адорвае ручнікамі сватоў. 
1-ы вядучы. 

Пасля вясельнага дарэння. 
Прыйшла гадзіна песнапення. 
Сват запрашае – хоць ты трэсні! – 
Для маладых прапець зноў песні. 
Выкананне народнай песні “Ты ж мяне падманула”. 
2-і вядучы. Абрад з ручніком. Пасля таго, як будзе падзелены каравай, маці маладога павінна зняць з нявесты вэлюм (фату) і павязаць знак маці-гаспадыні – хустку і фартушок. Маці маладой вызваляе частку стала, засцілае ручнік, знімае з маладых белыя кветкі, скручвае іх металічныя “ножкі” і кладзе на ручнік, туды ж кладзе перавязаныя знакам вечнасці – чырвонай стужкай – рэчы, якімі падчас вяселля карысталіся маладыя (лыжкі, талеркі, фужэры, заручальныя свечкі і кавалак каравая), перахрышчвае і загортвае у ручнік, перавязвае поясам-абярэгам, на якім вянчаліся маладыя, каб потым пакласці ў шафу (у скрыню ці куфар) і больш ніколі ў жыцці не развязваць. Усе ўдзельнікі абраду свята верылі ў тое, што гэты ручнік назаўсёды “звяжа” гэтую пару. Развязаць ручнік можна было толькі ў двух выпадках: калі доўгі час ў сямейнай пары не было дзяцей ці калі паміралі муж ці жонка. У беларускай традыцыі гэта лічылася адным з самых моцных абрадавых дзеянняў, выкананнем якога бацькі хацелі забяспечыць дзецям доўгае і шчаслівае сумеснае жыццё. Аповед вядучага дэманструецца ўдзельнікамі вяселля. 

Гаспадыня. 
Дарагія госцікі! 
Ці добра, ці смачна было? 
Частавалі, чым мелі, 
Весяліліся, як умелі. 
А што кепска – то не мы. 
Хай вам шчасціць у працы! 

Гаспадар. 
Каб вам смачна спалася і лёгка ўставалася. 
Каб сталы ў вашых хатах былі багатымі, а душы і сэрцы – шчодрымі. 
Часцей азірайцеся, сябры, назад, у мінулае, каб не пагасла свечка на покуці – у хаце з матчынай душою. Бывайце здаровы, жывіце багата! 
Гаспадыня. 
Няхай шчасце будзе ў кожнай хаце. Няхай шчасце будзе не выпадкам, а частым госцем кожнага чалавека. Давайце жыць у міры і згодзе пад шчаслівым дахам нашай Беларусі! 
1-ы вядучы. 

Зноў пасля спеваў на змярканні 
Па крузе ходзяць віншаванні. 
Але пара ў шлях-дарогу, 
Пабалявалі – слава богу! 
Сто бочак выпілі ад сілы, 
Зубром пушчанскім закусілі. 
І падарылі куфар срэбра 
Ды палічылі свату рэбры. 
Сват зноў бярэ ў рукі справу: 
Маўляў, канчаць пара забаву, − 
Да маладога ехаць трэба, 
Што будзе, як пальецца з неба? 
На пасашок сват налівае, 
Усіх падняцца запрашае. 
За маладых, каб ласку мелі, 
П’е аглаблёвую – вяселле. 

2-і вядучы. 

А час ляціць, як птушкі тыя. 
Выходзяць з хаты маладыя. 
Іх абсыпаюць бацька, маці 
Зярном на шчасце, на багацце. 
Яшчэ іх маці хрысціць тройчы, − 
Абраз быў сведкам не аднойчы. 
Яго дае дачцэ ў рукі, 
Хай Бог бярэ іх на парукі. 

Маці. 
Бласлаўляем вас, дзеці, на шчаслівую долю 
Разам з лясамі, лугамі і полем. 
Разам з беларускай роднай старонкай, 
Хай зашчабечуць унукі нам звонка. 
Але нас, старых, не забывайце, 
Хоць на хвілінку да нас забягайце. 
Маці дорыць абраз з ручніком маладым і абсыпае іх жытам. Госці выходзяць з-за стала і развітваюцца, спяваюць народную песню “Бывайце здаровы”. Вясельны картэж ад’язджае да хаты маладога. 
1-ы вядучы. 

Па дарогах Беларусі, 
Дзе расце ў барах ажына, 
Дзе ў брадах бялеюць гусі. 
Мчыць вясельная дружына. 


